钦定古今图书集成/明伦汇编/皇极典/第263卷 > 郁林王隆昌元年春正月诏百僚极陈得失按南齐书郁林王本纪云云==明帝建武二年，下诏求言。== > 隋
## 钦定古今图书集成/明伦汇编/皇极典/第263卷 > 郁林王隆昌元年春正月诏百僚极陈得失按南齐书郁林王本纪云云==明帝建武二年，下诏求言。== > 隋

====文帝开皇九年下诏求言====按《隋书文帝本纪》：开皇九年夏四月壬戌，诏曰：“朕君
临区宇，于兹九载，开直言之路，披不讳之心，形于颜
色，劳于兴寝。自顷逞艺论功，昌言乃众，推诚切谏，其
事甚疏，公卿士庶，非所望也。各启至诚，匡兹不逮，见
善必进，有才必举，无或噤嘿，退有后言。颁告天下，咸
悉此意。”

开皇十一年五月癸卯。诏百官悉诣朝堂上封事
按《隋书文帝本纪》云云。

### 炀帝大业元年诏庶民诣朝堂直言时政阙失

按《隋书炀帝本纪》，“大业元年三月戊申，诏曰：听采舆
颂，谋及庶民，故能审政刑之得失。是知昧旦思治，欲
使幽枉必达，彝伦有章。而牧宰任称朝委，苟为徼幸，
以求考课，虚立殿最，不存治实。纲纪于是弗理，冤屈
所以莫申，关河重阻，无由自达。朕故建立东京，躬亲
存问。今将巡历淮海，观省风俗，眷求谠言，徒繁词翰，
而乡校之内，阙尔无闻，恇然夕惕，用忘兴寝。其民下
有知州县官人，政治苛刻，侵害百姓，背公徇私，不便
于民者，宜听诣朝堂封奏。庶乎四聪以达，天下无冤。